KIRJALLINEN KYSYMYS E-3016/01 esittäjä(t): Feleknas Uca (GUE/NGL) komissiolle. Turkin perustuslain muuttaminen.



Virallinen lehti nro 205 E , 29/08/2002 s. 0021 - 0022



KIRJALLINEN KYSYMYS E-3016/01 esittäjä(t): Feleknas Uca (GUE/NGL) komissiolle (29. lokakuuta 2001) Aihe: Turkin perustuslain muuttaminen Turkin kansalliskokouksen jäsenet hyväksyivät suuren enemmistön turvin muutokset sotilaiden vuonna 1982 sanelemaan perustuslakiin. Uudistettuun perustuslakiin kirjataan sukupuolten tasa-arvo ja sillä hankaloitetaan poliittisten puolueiden toiminnan kieltämistä. Tulevaisuudessa sallitaan kurdinkieliset radio- ja televisiolähetykset sekä kirjat ja sanomalehdet, mutta yksittäiset lähetykset voidaan kieltää jatkossakin kansallisen turvallisuuden perusteella. Kenraalien poliittinen vaikutusvalta vähenee, koska kansallisen turvallisuusneuvoston päätökset ovat jatkossa luonteeltaan ainoastaan suositusten kaltaisia. Kuolemanrangaistuksesta ei luovuttu kokonaan, vaikka sen soveltamista rajoitetaankin. Terroristeille ja sotarikollisille voidaan siis edelleen langettaa kuolemanrangaistus. Mitä mieltä komissio on Turkin perustuslain muuttamisesta? Vastaako perustuslain uudistaminen komission odotuksia? Miten Turkin perustuslain muuttaminen vaikuttaa maan liittymisprosessiin? Günter Verheugenin komission puolesta antama vastaus (13. joulukuuta 2001) Komissio tervehtii ilolla Turkin kansalliskokouksen 3. lokakuuta 2001 hyväksymää perustuslain uudistamispakettia. Sen mielestä tämä uudistuspaketti on merkittävä askel kansanvallan lujittamiseksi ja ihmisoikeuksien ja perusvapauksien suojelemiseksi. Muutoksilla vähennetään mahdollisuutta rajoittaa muun muassa ilmaisuvapauden ja sananvapauden, lehdistön vapauden ja yhdistymisvapauden kaltaisia perusvapauksia. Jotta perustuslain uudistus olisi tehokas, tarvitaan tärkeitä lainsäädäntöuudistuksia. Näin on etenkin sellaisissa kysymyksissä kuin ilmaisuvapaus ja kulttuuriset oikeudet mukaan lukien radio- ja televisiolähetykset muilla kuin turkin kielellä. Turkin hallitus viimeistelee uusia lainsäädäntöluonnoksia, joiden tarkoituksena on saattaa voimaan joukko perustuslain muutoksia erityisesti ilmaisu- ja sananvapauden osalta. Tämän pitäisi edistää liittymiskumppanuuden ensisijaisten tavoitteiden saavuttamista. Näistä muutoksista huolimatta perusvapauksien käytössä on yhä useita rajoituksia. Se, missä määrin yksityiset henkilöt voivat Turkissa todella nauttia perusvapauksien käytön paranemisesta, riippuu täytäntöönpanolainsäädännön yksityiskohdista ja lain soveltamisesta käytäntöön. Erityisen rohkaisevaa on, että suhteellisuusperiaate on otettu käyttöön ja että uudistuksen yleisesti todettuna tavoitteena on toteuttaa tehokkaasti ihmisoikeuksien kunnioitus ja oikeusvaltioperiaate. Perustuslain uudistetussa 38 artiklassa rajoitetaan kuolemanrangaistus terroritekoihin ja sota-aikaan tai sodan välittömään uhkaan. Terroritekoja koskeva poikkeus ei ole sopusoinnussa Euroopan ihmisoikeustuomioistuimen kuudennen lisäpöytäkirjan kanssa (jossa ei sallita varaumia), kun sitä vastoin sotarikoksia koskeva poikkeus on sallittu kuudennen lisäpöytäkirjan nojalla. Taloudellisia, sosiaalisia ja kulttuurisia oikeuksia koskeviin uudistuksiin sisältyy useita myönteisiä seikkoja. Vieraiden kielten käyttöä koskevat 26 ja 28 artiklaan sisältyneet säännökset on nyt kumottu. Tämä voi edistää muiden kielten kuin turkin kielen käyttöä, ja se on myönteistä kehitystä. Olemassa olevaa rajoittavaa lainsäädäntöä ja rajoittavia käytäntöjä on muutettava tämän perustuslain uudistuksen täytäntöönpanemiseksi, kuten Turkin viranomaiset ovat todenneet. Kun nämä uudistukset toteutetaan, ne auttavat selvästi Turkin kansaa, ja ne auttavat maata valmistautumaan unionin jäsenyyteen. Lisätietoja tästä asiasta on saatavissa komission säännöllisestä Turkkia koskevasta kertomuksesta, joka on hyväksytty 13. marraskuuta 2001(1). (1) SEC(2001) 1756.